Oma kirjutises eelmainitud numbris "Tähelepanekud I laulupeo ajast" tegin märkuse, et kõnelen peo teostamisel olnud raskustest mõnda "teisel puhul". Seda lubadust tahaksin nüüd täita. Palju pole mul aga ette tuua, sest eelmaini­tud J. H. Virkhaus'i kirjutises "60 aastat I laulupeost" ja M. Lüdig'i "Esim. üld­laulupidu" on suurem osa sellest  öeldud, mis mul meeles mõlkus. Mõnda mainin ometi täienduseks. Huvitav on Virkhaus'ilt kuulda saada, et korra tõesti peokomitees küsimus kõnele võeti, kas üldse pidu pidada. Vastuses, mis Jannsen selle kohta andis: "ärgem andkem kuradile maad", ilmub selle harilikult argli­kuks arvatud isiku sisemine mehisus täies suuruses. Et aga komitees kahtlused tekkisid on väga arusaadav. Tõkkeid ja kütkeid peo ettevõttes oli palju ja mitmesuguseid.